Jonas Dahl (SF), 2010-05-07:
Jeg vil gerne indledningsvis sige tak for debatten.
Det er jo klart, at når vi står i en situation, hvor op mod 100.000 danskere hvert år bliver ramt af infektioner, mens de er indlagt, så har vi en problemstilling, vi bliver nødt til at forholde os til, også fra Folketingets side, hvad enten vi vil eller ej.
Problemet bliver jo skærpet, fordi patienternes infektioner i stigende grad ikke kan behandles effektivt med antibiotika.
Patienterne risikerer således at pådrage sig ikke bare livstruende, men også livsfarlige sygdomme, som kan give varige men og ligefrem i sidste ende få en dødelig udgang.
Infektionerne medfører tusinder af forlængede indlæggelser og genindlæggelser, der også øger presset på sengepladserne, øger ventetiden og giver unødigt sygefravær på arbejdspladserne, både for de ansatte og selvfølgelig også for sundhedspersonalet, som nogle gange også er dem, der bliver ramt.
Undersøgelser har jo også gentagne gange vist, at rengøringen er utilstrækkelig.
Her i februar 2010, ca. 1 år senere, lavede
Dansk Cleaning Service så en rapport, som konkluderede, at kun i 23,5 pct. af lokalerne på hospitalerne i Region Hovedstaden levede man op til standarderne for hygiejne og rengøring.
Det er jo tankevækkende, at kun i lidt over hvert femte lokale på hospitalerne her i hovedstaden har man rent faktisk haft tilstrækkelig rengøring.
Det burde jo give stof til eftertanke.
Det har det jo så også gjort for i hvert fald nogle af partierne i dag, og det har det jo også gjort for SF.
Det er også derfor, vi har fremsat det her beslutningsforslag i dag, for vi har jo netop også lyttet til, hvad de faglige organisationer har sagt.
Der har netop været en efterspørgsel bl.a. fra FOA, som jo har gjort det meget, meget klart, at en del af løsningen på den her problemstilling jo netop er, at man får noget mere uddannelse, at rengøringspersonalet får mulighed for at få det her 2-ugers grundkursus for netop at sikre, at fagligheden er på plads, således at de pågældende er i stand til at udføre et arbejde, som de også selv fagligt er tilfreds med.
Det er selvfølgelig klart, at i det øjeblik, man kommer ind fra gaden og stort set får en kost i hånden og bliver sat til at gøre rent på en intensivafdeling, så opstår der selvfølgelig problemer.
Det må vi jo sige at vi også har fået belyst, ikke mindst i dag, hvor der har været den her artikel i B.T. om fire sygehuse, som er ramt af sådan en dræberdiarré, som man kalder det.
Op mod 200 patienter er smittet med den her farlige bakterie på sygehusene her i hovedstaden i år, og den tager livet af cirka hver fjerde.
Det er jo klart, at vi også bliver nødt til politisk at forholde os til sådan nogle tal.
Derfor forstår jeg heller ikke det argument, der fra flere sider har været rejst i dag, nemlig at det bare er regionernes ansvar.
Det er jo klart, at når vi som folketingspolitikere også har et nationalt ansvar, som ikke bare er den enkelte regions, bliver vi også nødt til at tage det ansvar på os, og det bliver jo ikke mindre af, at netop de faglige organisationer faktisk efterlyser mere uddannelse.
Løsningen er, som de selv siger, et øget fokus på uddannelse og et øget fokus på kontrol, og det er jo sådan set også det, som det her beslutningsforslag lægger op til på den måde, at der ikke bare bliver kontrol, men også en vejledningsenhed, hvor man som medarbejder og som sygehus kan henvende sig for at få den vejledning, der skal til for at sikre – hvad hedder det? – at kvaliteten selvfølgelig også er i top.
Jeg vil gerne afslutte med at sige, at jeg undrer mig meget over ministerens svar, hvor konklusionen er meget klar, nemlig at det med at gøre rent jo er noget, som regionsrådene og i sidste ende så regionsledelserne må tage op.
Der synes jeg sådan set at ministeren spiller fallit, for i sidste ende er det jo ministerens ansvar.
Det er ministeren, der er den øverste ansvarlige for landets sundhedsvæsen, og derfor jeg mener også, at ministeren burde tage det ansvar på sine skuldre.
Der var den samme kritik fra V og K, så det vil jeg ikke gå yderligere ind i.
I forhold til Dansk Folkeparti synes jeg sådan set, det var meget interessant at høre, at man havde fået nogle løfter fra regeringen om at sætte fokus på rengøring.
Der blev lidt meget snak, synes jeg måske, om rengøringssygeplejersker.
Det her drejer sig om decideret rengøringspersonale.
Det er klart, at hygiejnesygeplejerskerne også spiller en rolle set i den her optik, men der er jo også behov for at sætte fokus på uddannelsen netop for det basispersonale, som faktisk i sidste ende udfører rengøringsindsatsen.
Jeg vil selvfølgelig glæde mig til at høre, om vi i udvalgsarbejdet kan finde ud af, hvad det er for nogle løfter, Dansk Folkeparti har fået fra regeringen.
Og så vil jeg kvittere for den opbakning, der har været fra socialdemokratisk og radikal side.
Jeg skal så også huske at sige på vegne af hr. Per Clausen, at han også kan bakke op om forslaget.
Med de ord vil jeg se frem til den videre behandling i udvalget.